Diari Oficial de la Generalitat Valenciana


Sumari del DOGV 7970, del 01-02-2017 (2017/615)

ORDRE 2/2017, de 13 de gener, de la Conselleria d'Agricultura, Medi Ambient, Canvi Climàtic I Desenvolupament Rural, per la qual s'aproven les bases de les ajudes a la gestió sanitària i de benestar animal en l'aqüicultura de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/01/13/2/dof/vci/html**

### Dades del document

Número de DOGV
:   7970

Data del DOGV
:   01-02-2017

Secció del DOGV
:   I. DISPOSICIONS GENERALS

Número del document
:   2017/615


Data del document
:   13-01-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 2/2017, de 13 de gener, de la Conselleria d'Agricultura, Medi Ambient, Canvi Climàtic I Desenvolupament Rural, per la qual s'aproven les bases de les ajudes a la gestió sanitària i de benestar animal en l'aqüicultura de la Comunitat Valenciana. [2017/615]  
ÍNDEX  
  
Preàmbul  
Article 1. Objecte i àmbit  
Article 2. Finançament de les ajudes  
Article 3. Bases Reguladores  
Disposicions addicionals  
Primera. Condicions  
Segona. Incompatibilitats  
Tercera. Requisits de notificació, comunicació o exempció  
Quarta. Habilitació  
Cinquena. Absència d'incidència pressupostària  
Disposició derogatòria única  
Disposició final única. Entrada en vigor  
Annex I  
Primera. Objecte  
Segona. Beneficiaris  
Tercera. Obligacions dels beneficiaris de les ajudes  
Quarta. Actuacions objecte d'ajuda  
Cinquena. Despeses subvencionables  
Sisena. Presentació de sol·licituds  
Setena. Documentació a presentar  
Huitena. Criteris de valoració  
Novena. Procediment de concessió  
Deu. Justificació de les despeses i pagament  
Onze. Procediment de pagament  
Dotze. Controls  
Tretze. Incompliment  
Catorze. Reintegrament de les quantitats  
Quinze. Pèrdua o minoració de l'ajuda  
Setze. Règim d'infraccions i sancions  
Dèsset. Verificació als cinc anys  
Dihuit. Informació i publicitat  
  
  
PREÀMBUL  
  
La Comunitat Valenciana lidera a nivell nacional la producció de diverses espècies piscícoles. Aquest sector productiu de gran importància en certes comarques costeres i rurals posseeix un potencial de creixement gran, tant per la demanda dels seus productes, per la situació de les empreses com per les condicions geogràfiques de la nostra Comunitat.  
En la planificació estratègica d'aquesta activitat s'estan tenint en compte diversos factors, entre altres la localització de les explotacions per a minimitzar els riscos sobre els animals que les habiten i sobre el medi ambient en què es desenvolupa, però com en tota producció animal més o menys intensificada és necessari realitzar actuacions sanitàries de monitorització o control preventiu per a oferir un alt nivell de protecció de la salut pública, del benestar i la sanitat animal que garantisca la pervivència i la seguretat de l'aqüicultura valenciana i l'obtenció d'una sèrie de productes de la màxima qualitat, entenent aquesta en el seu concepte més ampli, i comprendre al mateix temps la total seguretat del producte final i la incorporació de sistemes que milloren el benestar dels animals en la producció primària per a aconseguir la protecció i confiança del consumidor i aconseguir un increment del seu valor afegit i garantir un nivell de rendibilitat.  
Les actuacions plantejades en aquesta ordre es dirigiran a millorar aspectes relatius a la prevenció i la bioseguretat en l'àmbit de l'aqüicultura: programes d'eradicació de malalties, al desenvolupament de millors pràctiques, suport a grups de protecció de la salut i, fins i tot, a estudis veterinaris o farmacèutics.  
El Reglament (UE) núm. 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de la Pesca (d'ara en avant FEMP) estableix les mesures financeres de la Unió per a l'aplicació de la política pesquera comuna, de les mesures relatives al dret del mar, del desenvolupament sostenible de les zones pesqueres i aqüícoles i de la pesca interior, així com de la política marítima integrada. Entre les seues prioritats destaca (art. 6,2.d) el foment d'una aqüicultura amb un elevat nivell de protecció del medi ambient i la promoció de la salut i el benestar dels animals i de la salut i protecció públiques, en establir en l'article 56 les mesures de salut i benestar dels animals estableix les accions per a promoure la salut i el benestar dels animals de les empreses aqüícoles.  
Com es destaca en l'anàlisi DAFO del Programa Operatiu per a Espanya del FEMP, l'existència d'agrupacions de Defensa Sanitària Ramadera suposa una oportunitat per a l'execució de les actuacions de prevenció i control de malalties que poden afectar àmplies àrees i es poden realitzar al nostre país, i la Comunitat Valenciana és pionera a nivell nacional en la creació d'aquest tipus d'associacions en l'àmbit de l'aqüicultura i en el desenvolupament d'aquestes activitats de prevenció, control i, fins i tot, lluita i eradicació.  
D'altra banda, el Reglament (UE) núm. 1303/2013 del Parlament Europeu i del Consell, de 17 de desembre de 2013, estableix les disposicions comunes per als fons estructurals i d'inversió europeus entre els quals està el FEMP.  
El Programa Operatiu per a Espanya del Fons Europeu Marítim i de la Pesca 2014-2020 ha sigut aprovat per decisió d'execució de la Comissió de data 13 de novembre de 2015.  
La Comunitat Valenciana té atribuïdes competències en ordenació del sector pesquer i de l'aqüicultura, i la Conselleria d'Agricultura, Medi Ambient, Canvi Climàtic i Desenvolupament Rural és la competent per a la tramitació de les ajudes comunitàries en aquesta matèria, i aquesta disposició estableix les bases reguladores a les mesures de salut i benestar dels animals previstes en l'article 56 del Reglament (UE) núm. 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de la Pesca per a la concessió i el pagament de les ajudes per a les mesures de salut i benestar animal en empreses de l'aqüicultura.  
Les ajudes atorgades es regiran, sense perjuí de les previsions contingudes en la present ordre, pel que disposa el Reglament (UE) Núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Agrícola de Desenvolupament Rural, i al Fons Europeu Marítim i de la Pesca i pel qual s'estableixen disposicions generals relatives al fons Europeu de Desenvolupament Regional, al Fons Social Europeu, al Fons de Cohesió, i al Fons Europeu Marítim i de la Pesca i es deroga el Reglament (CE) núm. 1083/2006 del Consell i en el Reglament (UE) núm. 508/2014, i resta de disposicions comunitàries aplicables, així com en el Programa Operatiu del Fons Europeu Marítim i de la Pesca per a Espanya 2014-2020 i en els criteris de selecció per a la concessió de les ajudes en el marc del Programa Operatiu del FEMP, així com per les disposicions bàsiques que en l'estat dicte en desenvolupament o transposició d'aquestes.  
Per tot això, i a la vista de les competències exclusives de la Generalitat sobre pesca establides en l'article 49.33a de l'Estatut d'Autonomia de la Comunitat Valenciana aprovat per la Llei orgànica 5/1982 i modificat per Llei orgànica 1/2006, de 10 d'abril, la consellera d'Agricultura, Medi Ambient, Canvi Climàtic i Desenvolupament Rural, i complit el tràmit d'informació pública amb les associacions del sector i la resta de conselleries afectades, vist l'informe emés per l'Advocacia de la Generalitat en la Conselleria d'Agricultura, Medi Ambient, Canvi Climàtic i Desenvolupament Rural i d'acord amb el dictamen del Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte i àmbit  
Aquesta disposició estableix les bases reguladores de les ajudes que estableix el Reglament (UE) 508/2014 del Parlament Europeu i del Consell, de 15 de maig de 2014, relatiu al Fons Europeu Marítim i de la Pesca i pel qual es deroguen els reglaments (CE) núm. 2328/2003, (CE) núm. 861/2006, (CE) núm. 1198/2006 i (CE) núm. 791/2007 del Consell i el Reglament núm. 1255/2011, del Parlament Europeu i del Consell per a la gestió d'ajudes previstes en l'article 56 destinades a fomentar la salut i el benestar dels animals en les instal·lacions d'aqüicultura.  
  
Article 2. Finançament de les ajudes  
1. Les ajudes regulades en aquesta ordre estaran finançades pel FEMP i la Generalitat Valenciana, en els percentatges que es determinen en el Programa Operatiu per a Espanya del Fons Europeu Marítim i de la Pesca 2014-2020. En cap cas la contribució pública nacional i europea podrà superar els límits que estableix el Reglament del FEMP.  
  
2. Les ajudes s'ajustaran al que estableix l'article 6 de la Llei 38/2003, general de subvencions, i l'article 7 del seu Reglament, aprovat pel Reial decret 887/2006 i al que preveu la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Les subvencions aprovades es finançaran a càrrec del programa 714.10 d'Ordenació i Millora de la Producció Pesquera.  
4. Anualment es publicaran en el Diari Oficial de la Generalitat Valenciana les convocatòries d'aquestes ajudes en què s'establiran els imports globals màxims.  
  
Article 3. Bases Reguladores  
La concessió de les ajudes previstes en l'article 1 es regularà per les bases reguladores que figuren en l'annex I d'aquesta ordre.  
  
DISPOSICIONS ADDICIONALS  
  
Primera. Condicions  
Tots els actes dictats en els expedients de subvenció s'entendran condicionats al fet que en el moment de la resolució de concessió, subsistisquen les circumstàncies de dret i fet existents en el moment en què es van produir aquells actes.  
  
Segona. Incompatibilitats  
1. Les ajudes concedides finançades pel FEMP no són compatibles amb fons estructurals o qualsevol altre instrument financer comunitari.  
  
2. Un mateix projecte d'inversió que incorpore inversions que podrien ser subvencionables per aquest o altres règims d'ajudes no podrà beneficiar-se simultàniament de les ajudes establides en la present ordre, i de qualsevol altra ajuda pública, en forma de subvenció o de bonificació d'interessos.  
  
Tercera. Requisits de notificació, comunicació o exempció  
Tal com disposa l'article 8.2 del Reglament (UE) núm. 508/2014 relatiu al Fons Europeu Marítim i de Pesca, els articles 107, 108 i 109 del TFUE no seran aplicables als pagaments efectuats pels estats membres en virtut i conformitat amb el present reglament dins de l'àmbit d'aplicació de l'article 42 del TFUE.  
  
Quarta. Habilitació  
Es faculta la direcció general competent en pesca marítima i aqüicultura, perquè emeta els actes, les resolucions i les instruccions que siguen necessaris per a l'aplicació d'aquesta ordre.  
  
Cinquena. Absència d'incidència pressupostària  
L'aprovació d'aquestes bases no comporta obligació econòmica o cap despesa per al pressupost de la Generalitat, no tindrà cap incidència pressupostària, ja que seran les successives resolucions per les quals s'efectuen les convocatòries de les ajudes les que comportaran obligacions econòmiques.  
  
DISPOSICIÓ DEROGATÒRIA   
  
Única  
queden derogades totes les disposicions que del mateix rang o d'un rang inferior s'oposen al que disposa aquesta ordre.  
DISPOSICIÓ FINAL   
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 13 de gener de 2017  
  
La consellera d'Agricultura, Medi Ambient,  
Canvi Climàtic i Desenvolupament Rural  
ELENA CEBRIÁN CALVO  
  
  
ANNEX I  
  
L'objecte d'aquestes bases és establir les ajudes destinades a fomentar la salut i el benestar dels animals en les instal·lacions d'aqüicultura  
  
  
Primera. Objecte  
Establir el procediment per a la concessió i el pagament de les ajudes destinades a fomentar la salut i el benestar dels animals en les instal·lacions d'aqüicultura previstes en l'article 56 del Reglament (UE) 508/2014 del Parlament Europeu i del Consell, de 15 de maig de 2014, relatiu al Fons Europeu Marítim i de la Pesca que s'indiquen a continuació:  
a) Els costos de control i eradicació de malalties en l'aqüicultura d'acord amb la Decisió 2009/470/CE del Consell, entre altres, els costos de funcionament necessaris per a complir les obligacions arreplegades en un pla d'eradicació.  
b) Al desenvolupament de millors pràctiques generals i per espècies o codis de conducta sobre bioseguretat o sobre necessitats de salut i benestar dels animals en l'aqüicultura.  
c) La realització d'estudis veterinaris o farmacèutics, en relació amb les malalties veterinàries en l'aqüicultura, amb la finalitat de fomentar la utilització adequada dels medicaments veterinaris.  
d) Al funcionament de grups de protecció de la salut en el sector aqüícola reconeguts pels estats membres.  
  
Segona. Beneficiaris  
1. Seran beneficiaris d'aquestes ajudes les empreses aqüícoles i es podran sol·licitar a través de les Agrupacions de Defensa Sanitària Ramaderes, d'ara en avant ADSG, oficialment reconegudes per l'òrgan competent en matèria de ramaderia i integrades per explotacions aqüícoles inscrites en el Registre Nacional d'Agrupacions de Defensa Sanitària Ramaderes amb anterioritat al començament del termini de presentació de sol·licituds anunciat mitjançant la publicació de la resolució de convocatòria en el Diari Oficial de la Generalitat Valenciana i que executen les accions previstes en la base primera en les explotacions aqüícoles de la Comunitat Valenciana.  
2. No podran ser beneficiaris de les ajudes:  
a) Les empreses en situació de crisi, d'acord amb les directrius sobre ajudes estatals de salvament i reestructuració d'empreses no financeres en crisi (Comunicació 2014/C 249/01, de la Comissió, 31.07.2014).  
  
b) Els previstos en l'article 13 de la Llei 38/2003, general de subvencions.  
c) Els que estiguen subjectes a una ordre de recuperació d'ajudes com a conseqüència d'una decisió prèvia de la Comissió Europea que les declare il·legals i incompatibles amb el mercat comú.  
d) Els que hagen comés una infracció greu d'acord amb l'article 42 del Reglament (CE) núm. 1005/2008 o a l'article 90 apartat 1 del Reglament (CE) núm. 1224/2009. O que hagen comés infraccions greus de la política pesquera comuna.  
e) Els que hagen comés algun dels delictes establits en els articles 3 i 4 de la Directiva 2008/99/CE quan es presente una sol·licitud d'ajuda.  
  
  
Tercera. Obligacions dels beneficiaris de les ajudes  
1. Els beneficiaris de les ajudes hauran de complir les obligacions específiques que, siguen exigides per aquesta ordre, pel Reglament (UE) núm. 1303/2013, del Parlament Europeu i del Consell, pel qual s'estableixen disposicions comunes per als fons estructurals, pel Reglament (UE) núm. 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de la Pesca, en les disposicions bàsiques estatals de desenvolupament d'aquest.  
  
2. En particular hauran de complir el següent:  
- Realitzar les inversions per a les quals sol·licita l'ajuda i exercir l'activitat que fonamenta la concessió de la subvenció en la forma i els terminis establits.  
- Justificar la subvenció concedida en els termes que preveu la normativa reguladora de les ajudes, així com el compliment dels requisits i de les condicions, la realització de l'activitat i el compliment de la finalitat que determinen la concessió o el gaudi de la subvenció.  
  
- Assumir les responsabilitats que pogueren derivar-se de la realització de l'activitat.  
- Sotmetre's a les actuacions de comprovació i seguiment a efectuar per l'òrgan instructor, així com a qualssevol altres actuacions de comprovació o control financer a efectuar pels òrgans de control competents, tant autonòmics, com nacionals o comunitaris.  
  
- Comunicar a la conselleria competent en pesca marítima, l'obtenció de subvencions per a la mateixa finalitat procedents de qualsevol administració pública o ens públic o privat, nacional o internacional.  
  
- Comunicar a la conselleria competent en pesca marítima, la modificació de qualsevol circumstància, tant objectiva com subjectiva, que afecte algun dels requisits exigits per a la concessió de l'ajuda.  
  
- Adoptar les mesures necessàries per a donar l'adequada publicitat al caràcter públic del finançament de l'actuació objecte de subvenció, en els termes que preveu la Llei 15/2014, de 16 de setembre, de racionalització del sector públic, i altres mesures de reforma administrativa, s'haurà de comunicar la Base de Dades Nacionals de Subvencions, el Reglament d'Execució (UE) núm. 763/2014, de la Comissió d'11 de juliol de 2014, pel qual s'estableixen disposicions d'aplicació del Reglament (UE) núm. 508/2014, pel que fa a les característiques tècniques de les mesures d'informació i publicitat.  
- Mantindre, bé un sistema de comptabilitat separat o bé un codi comptable adequat que permeta identificar clarament totes les transaccions de l'operació objecte de la subvenció.  
- Acreditar amb anterioritat a dictar-se la proposta de resolució de concessió i abans del pagament de l'ajuda, que estan al corrent en el compliment de les obligacions tributàries i davant de la Seguretat Social, així com en el reintegrament de subvencions, si és el cas. El sol·licitant podrà autoritzar l'òrgan gestor per a demanar a través de certificats telemàtics l'acreditació del compliment de les seues obligacions tributàries i davant de la Seguretat Social.  
- Disposar i conservar els llibres comptables, els registres diligenciats i la resta de documents degudament auditats en els termes exigits en la legislació mercantil i sectorial aplicable al beneficiari en cada cas, així com tots els estats comptables i els registres específics siguen exigits per la normativa reguladora de les ajudes, mentre puguen ser objecte de comprovació i control, a fi de garantir l'adequat exercici de les dites facultats.  
- Conservar els documents justificatius relacionats amb les despeses subvencionades pel FEMP durant un termini de tres anys a partir del 31 de desembre següent a la presentació dels comptes en què estiguen incloses les despeses de l'operació d'acord amb el que estableix l'article 140 del Reglament (UE) núm. 1303/2013.  
- Reintegrar les quantitats percebudes així com, si és el cas, l'interés de demora corresponent en els termes que preveuen els articles 36 i 37 de la Llei 38/2003, de 17 de novembre, general de subvencions.  
- Aportar la declaració responsable del compliment de la norma sobre integració de persones amb discapacitat, o si és el cas l'exempció i, així mateix, la declaració del nombre de treballadors discapacitats sobre plantilla total, tancada al 31 de desembre de l'any anterior al de la presentació de la sol·licitud d'ajudes, d'acord amb el que disposa el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
- Ompliment i actualització d'indicadors relatius al projecte.  
  
- L'acceptació del finançament implica acceptar la seua inclusió en la llista d'operacions publicada d'acord amb el que disposa l'article 119.2 i l'annex V del Reglament 508/2014 del FEMP. Així mateix, també suposa la publicació de l'import de la subvenció, d'acord amb el que disposa la Llei 15/2014, de 16 de setembre, de racionalització del sector públic, i altres mesures de reforma administrativa.  
- Presentació d'una declaració firmada en la qual manifesten que no han comés infracció greu, no estan inclosos en la llista de vaixell de pesca Il·legal, No Declarada i No Reglamentada (llista INDNR), no han comés cap dels delictes establits en els articles 3 i 4 de la Directiva 2008/99/CE, del Parlament Europeu i del Consell, de 19 de novembre de 2008, relativa a la protecció del medi ambient mitjançant el dret penal i que no han comés cap frau en el marc del Fons Europeu de la Pesca FEP o el FEMP.  
- Manteniment de la condició anterior per al beneficiari durant tot el període d'execució de l'operació i durant un període de cinc anys després de l'últim pagament. En cas d'incompliment d'aquesta condició haurà de recuperar-se la totalitat de l'import de l'ajuda.  
- Qualsevol altra que legalment li corresponga com a beneficiari de subvencions públiques.  
- Les explotacions que s'incloguen en l'ADSG beneficiària estaran inscrites en el Registre General d'Explotacions Ramaderes, d'acord amb el Reial Decret 479/2004, de 26 de març, pel qual s'estableix i regula el Registre General d'Explotacions Ramaderes.  
  
Quarta. Actuacions objecte d'ajuda  
1. Podran ser objecte d'ajuda:  
a) Els costos de control i d'eradicació de malalties en l'aqüicultura d'acord amb la decisió 2009/470/CE, del Consell, entre altres, els costos de funcionament necessaris per a complir les obligacions arreplegades en un pla d'eradicació de malalties.  
b) El desenvolupament de millors pràctiques generals i per espècies o codis de conducta sobre bioseguretat o sobre necessitats salut i benestar dels animals en l'aqüicultura.  
c) La realització d'estudis veterinaris o farmacèutics en relació amb les malalties veterinàries en l'aqüicultura, amb la finalitat de fomentar la utilització adequada de medicaments.  
d) Al funcionament de grups de protecció de la salut en el sector aqüícola reconeguts pels estats membres mitjançant la realització de visites de comprovació de la situació sanitària de les espècies aqüícoles criades en piscifactories de la Comunitat Valenciana, presa de mostres i realització d'analítiques. Es realitzaran com a mínim les actuacions previstes en el punt 7.1 de l'annex II de la Resolució de 15 de desembre de 2015, del director general d'Agricultura, Ramaderia i Pesca, per la qual s'aprova el Pla Anual Zoosanitari per al 2016 de la Comunitat Valenciana i altres actuacions complementàries o disposició normativa que la substituïsca en anys posteriors.  
  
Cinquena. Despeses subvencionables  
1. Costos de control i eradicació de malalties en l'aqüicultura d'acord amb la decisió 2009/470/CE, del Consell, relativa a determinades despeses en el sector veterinari, no superaran el que estableix el punt quatre de la present base.  
2. Les despeses subvencionables per al desenvolupament de millors pràctiques generals i per espècies o codis de conducta sobre bioseguretat o sobre necessitats salut i benestar dels animals en l'aqüicultura, seran els costos d'elaboració dels manuals.  
3. Les despeses subvencionables per a la realització d'estudis veterinaris o farmacèutics en relació amb les malalties veterinàries en l'aqüicultura, amb la finalitat de fomentar la utilització adequada de medicaments seran els costos de contractació d'aquestos.  
4. Les despeses subvencionables al funcionament de grups de protecció de la salut en el sector aqüícola, s'obtindran del còmput global de les dites actuacions valorades als imports indicats a continuació:  
  
- Visites: quatre visites anuals a cada una de les unitats de producció de les explotacions pertanyents a l'ADSG: 150 - per visita.  
- Preses de mostres: dues preses de mostres anuals en cada una de les unitats de producció de les explotacions pertanyents a l'ADSG i per a cada espècie: 100 - per presa.  
- Examen clínic (i analítica si és procedent) de les mostres: 45 - per examen.  
5. La contribució pública total podrà aconseguir el 100 % de les despeses aprovades.  
  
Sisena. Presentació de sol·licituds  
1. Per a cada exercici es publicarà en el Diari Oficial de la Generalitat Valenciana les convocatòries per a cada any i les línies de subvenció, junt amb l'import global màxim que finance les ajudes en funció de les disponibilitats pressupostàries anuals.  
Les sol·licituds es presentaran en model normalitzat (annex II) i acompanyades de la documentació general i específica establida per a aquesta acció en la seu de la Conselleria d'Agricultura, Medi Ambient, Canvi Climàtic i Desenvolupament Rural en l'àmbit de la qual es desenvolupe l'acció o en qualsevol de les formes que estableix la Llei 39/2015, d'1 d'octubre, de procediment administratiu comú de les administracions públiques. El dit model normalitzat podrà obtindre's telemàticament a través de la guia PROP de la Generalitat (http://www.gva.es/es/web/portal/inicio/procedimientos'id\_Proc=18206).  
2. En el cas que el beneficiari sol·licite un increment del pressupost inicialment presentat, s'haurà de presentar una nova sol·licitud d'ajuda (dins del termini de sol·licitud establit) a la qual es podran incorporar els documents de la sol·licitud anterior que indique l'interessat i que es considere que conserven la seua validesa, i als efectes de l'ajuda és una nova sol·licitud, i es considera que l'interessat ha desistit de la sol·licitud anterior.  
3. Un beneficiari només podrà presentar una sol·licitud d'ajuda en cada convocatòria per a una mateixa mesura. En cas de presentar dues o més sol·licituds per a una mateixa mesura se li donarà validesa únicament a l'última presentada, i es posarà en coneixement de l'interessat, la qual cosa motivarà el desistiment de les altres presentades en la mateixa convocatòria.  
4. La presentació de la sol·licitud d'ajudes comportarà l'autorització a l'òrgan gestor per a realitzar les verificacions per via telemàtica o per qualsevol altre mitjà que resulten procedents, en especial aquelles referents a la comprovació del compliment, per part del sol·licitant, de les obligacions tributàries (estatals i de la comunitat autònoma) i davant de la Seguretat Social, així com per a la comprovació directa de les dades d'identitat (DNI) i, si és el cas, d'informació sobre expedients de sancions tramitats per altres administracions públiques en relació amb les presents ajudes.   
En el cas que el beneficiari expressament anul·le l'autorització, prèviament a l'aprovació i pagament de l'ajuda, presentarà els documents justificatius corresponents.  
5. La presentació de la sol·licitud d'ajuda serà sempre posterior a l'obtenció de les autoritzacions o reconeixements oficials que requerisca l'activitat.  
6. No s'admetran sol·licituds d'ajuda d'aquells beneficiaris o establiments que tinguen pendent de finalitzar altres accions subvencionades dins de la mateixa mesura o línia d'ajuda.  
7. No seran admeses les sol·licituds d'ajuda referents a accions que hagen sigut iniciades abans de la presentació de la sol·licitud d'ajuda.  
  
8. Haurà d'acreditar-se mitjançant la declaració responsable la no concurrència de cap de les circumstàncies previstes en l'article 13 de la Llei 38/2003, general de subvencions.  
9. Així mateix s'haurà de presentar la declaració responsable de compliment de la norma sobre integració de treballadors discapacitats, o si és el cas l'exempció, i així mateix declaració de percentatge de treballadors discapacitats sobre la plantilla total tancada a 31 de desembre de l'any anterior al de la presentació de la sol·licitud d'ajudes, d'acord amb el que disposa el Decret 279/2004, del Govern Valencià.  
10. També s'haurà de presentar la declaració responsable de no haver comés una infracció greu de la política pesquera comuna, de no haver estat involucrats en l'explotació, gestió o propietat de vaixells pesquers inclosos en la llista INDR.  
11. Els sol·licitants d'ajudes per a aqüicultura hauran de presentar la declaració responsable de no haver comés cap dels delictes establits en els articles 3 i 4 de la Directiva 2008/99/CE.  
12. En relació amb les declaracions responsables que s'efectuaran en models normalitzats prèviament facilitats per l'administració, aquestes comporten que les persones/entitats interessades disposen de la documentació pertinent acreditativa de les dades declarades.  
13. La presentació d'una sol·licitud no generarà cap dret a obtindre subvenció. Igualment l'inici de les inversions prèviament a la resolució no implica cap compromís per part de l'administració sobre la concessió de l'ajuda. Tampoc determinarà reconeixement de drets en el supòsit que no s'aproven les ajudes en la llei de pressupostos de la Generalitat corresponent.  
14. No seran admeses a tràmit les sol·licituds que es presenten fora del termini establit en la convocatòria, i es resoldrà la inadmissió d'aquestes de conformitat amb el que estableix la Llei 39/2015, d'1 d'octubre, de procediment administratiu comú de les administracions públiques.  
15. Per mitjà de la presentació de la sol·licitud el sol·licitant manifesta sota la seua responsabilitat que totes les dades arreplegats en ella i en la documentació que s'adjunta són verídics i que es troba en possessió de la documentació que aixina ho acredita, quedant a disposició de la Generalitat per a la seua presentació, comprovació, control i inspecció posterior que s'estimen oportuns.  
Segons el que disposa l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant de l'Administració competent de la declaració responsable, la documentació que siga si és el cas requerida per a acreditar el compliment d'allò que s'ha declarat, o la comunicació, determinarà la impossibilitat de continuar amb l'exercici del dret o activitat afectada des del moment que es tinga constància de tals fets, sense perjuí de les responsabilitats penals, civils o administratives a què haguera lloc.  
  
Setena. Documentació a presentar  
1. Documentació general:  
a) En el cas de persones jurídiques: targeta d'identificació fiscal i document de constitució de lasocietat o comunitat de béns, estatuts o acte fundacional en què consten les normes per les quals esregula la seua activitat, inscrits en el corresponent registre oficial.  
b) Els que compareguen i firmen les sol·licituds d'autorització en nom d'un altre, presentaran l'acreditació de la dita representació.  
c) Documentació acreditativa de la titularitat del bé sobre el qual se sol·licita l'ajuda (certificat actualitzat del Registre Mercantil o de la Propietat).  
d) Documentació acreditativa de la titularitat de l'explotació del bé.  
  
e) Model de domiciliació bancària, d'acord amb el que estableix l'Ordre 18/2011, de 17 de juny, de la Conselleria d'Economia, Hisenda i Ocupació.  
f) Declaració de subvencions sol·licitades o concedides per al mateix objecte, en imprés normalitzat.  
g) Declaracions responsables a què fa referència la base sisena.  
h) Acreditació del compliment de les condicions i dels requisits fixats en la normativa comunitària, estatal i de la Comunitat Valenciana, que afecten l'objecte de l'ajuda, així com les autoritzacions necessàries per a la realització de l'acció.  
i) Quan l'import de la despesa subvencionable supere les quanties establides en el Reial Decret Legislatiu 3/2011, de 14 de novembre, pel qual s'aprova el text refós de la Llei de contractes del sector públic, per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la instal·lació, la prestació del servei o l'entrega del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la subvenció.  
  
j) Llicències o autoritzacions exigibles en funció de l'activitat de l'empresa.  
2. Documentació específica per actuacions objecte d'ajuda:  
a) Control, eradicació de malalties i funcionament de les ADSG, es presentarà un pla d'actuacions.  
b) Millors pràctiques, es presentarà el projecte d'elaboració del manual o codi de bones pràctiques.  
c) Estudis veterinaris o farmacèutics, es presentarà el projecte dels estudis a realitzar.  
d) Al funcionament de grups de protecció de la salut en el sector aqüícola, es presentarà el programa sanitari subscrit pel veterinari de l'ADSG.  
En el cas que el sol·licitant fóra l'ADSG, en nom dels seus membres, s'aportarà la relació d'explotacions afectades o participants i es presentarà l'acreditació de la condició d'ADSG.  
  
Huitena. Criteris de valoració  
1. Naturalesa de la inversió: prioritzant les previstes en la lletra d) de la base 1a en primer lloc. Si hi haguera suficient disponibilitat de fons, successivament se satisfaran les següents mesures seguint l'ordre establit en la base primera: les corresponents a la lletra a) del punt 1 de la base 1r en segon lloc; les previstes en la lletra b) de la base 1r en tercer lloc i les previstes en la lletra c) de la base primera, en quart lloc.  
  
2. En el cas de la lletra b) i c) de la base primera, es tindrà en compte la viabilitat tècnica del projecte. Fins a 10 punts.  
1r. Qualitat tècnica del projecte. 2 punts per departament o centre d'investigació involucrat, fins a 6 punts.  
2n. Descripció completa i coherent del projecte i les accions. Un punt per acció o objectiu marcat, fins a 4 punts.  
3. Característiques del beneficiari i valor que aporten els socis al projecte. Fins a 10 punts.  
1r. Valoració de l'adequació del personal involucrat en el projecte. 1 punt per llicenciat o graduat en llicenciatura o grau competent en sanitat animal participant, fins a un màxim de 2 punts.  
2n. Experiència del beneficiari i els socis o col·laboradors en la finalitat del projecte. 2 punts per projecte semblant realitzat fins a un màxim de 6 punts.  
4. Aspectes socials. Fins a 10 punts.  
1r. Interés col·lectiu en les innovacions proposades. Es valoraran el nombre d'explotacions participants, a raó d'1 punt per explotació, fins a un màxim de 5 punts.  
2n. Beneficiari col·lectiu dels resultats i de les innovacions obtingudes en el projecte. Es valorarà la producció dels participants en el projecte, a raó d'1 punt per cada 1.000 tones produïdes, fins a un màxim de 5 punts.  
  
Novena. Procediment de concessió  
1. El Servei de Conservació dels Recursos Pesquers, de la Conselleria Agricultura, Medi Ambient, Canvi Climàtic i Desenvolupament Rural, una vegada analitzada, verificada i completada la documentació presentada, demanaran els informes pertinents dels organismes competents, realitzaran una inspecció prèvia, si és procedent, de la qual s'alçarà una acta per a acreditar el no inici de l'acció.  
2. Si la documentació presentada fóra incompleta o continguera errors esmenables, es requerirà els sol·licitants perquè, en el termini de 10 dies hàbils, i d'acord amb l'article 71 de la Llei 39/2015, d'1 d'octubre, de procediment administratiu comú de les administracions públiques, esmenen la falta o acompanyen els documents preceptius, amb l'advertència que si no ho feren es considerarà que ha desistit de la seua sol·licitud d'acord amb el dit article i els efectes previstos en l'article 42.1 d'aquesta.  
3. Les sol·licituds seran avaluades en règim de concurrència competitiva.  
4. El Servei de Conservació dels Recursos Pesquers, de la Conselleria Agricultura, Medi Ambient, Canvi Climàtic i Desenvolupament Rural, acreditaran la idoneïtat, l'eficàcia i l'adequació de l'ajuda i remetran l'expedient complet amb la seua proposta d'ajuda al Servei d'Ordenació Pesquera als efectes d'emetre la resolució que procedisca.  
  
5. Les propostes d'aprovació no creen cap dret a favor del beneficiari proposat davant de l'administració.  
6. En el cas de no ser acceptada la sol·licitud de l'interessat o hi haja incompliment dels requisits, els serveis tècnics abans d'elevar la seua proposta, donaran tràmit d'audiència a l'interessat.  
7. Per a l'avaluació de les propostes es constitueix un òrgan col·legiat, denominat Comissió de Valoració d'Ajudes FEMP, que estarà compost pel subdirector General de Pesca, el cap del Servei d'Ordenació del Sector Pesquer, el cap del Servei de Conservació de Recursos Pesquers, i els directors territorials de Castelló, València i Alacant. En cas d'absència se substituiran aquests membres pels tècnics adscrits a la Conselleria Agricultura, Medi Ambient, Canvi Climàtic i Desenvolupament Rural, que designe el director general d'Agricultura Ramaderia i Pesca. Aquesta Comissió elevarà una proposta de concessió d'ajudes al director general competent en Pesca Marítima i Aqüicultura d'acord amb les prioritats establides i el pressupost disponible.  
  
La Comissió de Valoració d'Ajudes FEMP podrà demanar tots els informes, les dades i els documents que estime convenients, i podran adoptar acords relatius a l'aplicació dels criteris establits en la base huitena. A més, estarà facultada per a resoldre dubtes que es puguen suscitar en relació amb aquests criteris sobre la base d'una interpretació i aplicació raonada d'aquests.  
8. Les sol·licituds d'ajuda per a les distintes accions proposades en la present ordre es resoldran tenint en compte la disponibilitat pressupostària del FEMP, de la Generalitat, i es valorarà l'adequació dels projectes als programes sectorials de la Conselleria d'Agricultura, Medi Ambient, Canvi Climàtic i Desenvolupament Rural.  
9. Es delega en la direcció general competent en pesca marítima la resolució i concessió de les ajudes.  
10. Les resolucions d'ajudes concretaran la data límit d'execució de l'acció d'acord amb criteris objectius de gestió de les dites ajudes, i es podrà dividir en diverses anualitats.  
11. L'incompliment de les condicions o obligacions imposades sobre les ajudes o en les resolucions recaigudes determinarà, casos de força major, la pèrdua de les ajudes pendents de rebre sense perjuí de la devolució de les ajudes percebudes si fossen indegudes, així com de les sancions administratives i penals a què hi haguera lloc.  
12. L'import de l'ajuda concedida no podrà ser en cap cas de tal quantia que aïlladament o en concurrència amb un altre tipus de subvencions o ajudes per a la mateixa finalitat supere la intensitat total d'ajuda prevista en el Reglament (CE) 508/2014.  
13. S'estableix un termini de sis mesos per a resoldre i notificar la resolució de les sol·licituds d'ajuda, comptadors a partir de la data de la publicació en el Diari Oficial de la Generalitat Valenciana de la convocatòria, les quals s'entendran desestimades si transcorregut el dit termini no s'ha notificat la corresponent resolució.  
14. Les sol·licituds d'ajuda resoltes negativament per falta de fons econòmics podran passar a la convocatòria següent, prèviament amb la petició de l'interessat.  
  
Deu. Justificació de les despeses i pagament  
1. Els interessats presentaran una sol·licitud de pagament, segons el model normalitzat que figura com a annex III, junt amb els documents que es requerisquen per a aquesta acció en la seu de la Conselleria d'Agricultura, Medi Ambient, Canvi Climàtic i Desenvolupament Rural, o en qualsevol altra de les formes previstes en la Llei 39/2015, d'1 d'octubre, de procediment administratiu comú de les administracions públiques. El dit model normalitzat podrà obtindre's telemàticament a través de la guia PROP de la Generalitat (http://www.gva.es/es/web/portal/inicio/procedimientos'id\_Proc=18494).  
2. El termini de justificació del compliment de la finalitat per a la qual es va concedir l'ajuda es determinarà en la resolució de concessió corresponent.  
3. Les pròrrogues del període concedit en la resolució per a la realització i justificació de les inversions se sol·licitaran almenys amb un mes d'antelació al termini establit davant del Servei de Conservació dels Recursos Pesquers, de la Conselleria d'Agricultura, Medi Ambient, Canvi Climàtic i Desenvolupament Rural, que remetran la sol·licitud, acompanyada de l'informe sobre procedència de la pròrroga al director general competent en pesca marítima.  
Aquest resoldrà sobre l'ampliació i comunicarà, si és el cas, el nou termini concedit per a la realització i justificació de les inversions.  
4. Documentació per al pagament:  
A) Memòria justificativa de les actuacions realitzades per l'ADSG, on s'acredite el compliment del programa sanitari en les explotacions integrants de l'agrupació firmada pel veterinari encarregat de la seua direcció tècnica i amb el vistiplau del president, si és el cas.  
  
B) Projecte d'elaboració del manual o codi de bones pràctiques, si és el cas.  
C) Projecte dels estudis veterinaris o farmacèutics a realitzar, si és el cas.  
D) Memòria econòmica, que contindrà com a mínim:  
a) Factures originals, que contindran com a mínim les dades següents:  
1r. Número i sèrie, si és procedent.  
2n. Nom i cognoms o denominació social, número d'identificació fiscal i domicili de l'expedidor i dels destinataris.  
3r. Descripció de l'operació i contraprestació total.  
4t. Base imposable. Tipus tributari i quota repercutible.  
5é. Lloc i data d'emissió.  
6é. Quan procedisca, número de sèrie de l'aparell adquirit.  
b) Relació de justificants de pagaments efectuats en imprés normalitzat que figura com a annex IV.  
c) Justificacions del pagament: document de pagament, carta de pagament de la proveïdora i certificat bancari del pagament efectuat pel beneficiari, d'acord amb l'annex V.  
5. En qualsevol cas les factures hauran de presentar-se en original per a procedir al segellat i la invalidació en la seu de la Conselleria d'Agricultura, Medi Ambient, Canvi Climàtic i Desenvolupament Rural.  
L'estampillat indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció. En aquest últim cas s'indicarà la quantia exacta que resulte afectada per la subvenció. Una vegada realitzat l'estampillat, les còpies compulsades s'integraran en l'expedient i els originals es tornaran al beneficiari.  
6. El Servei de Conservació dels Recursos Pesquers, de la Conselleria d'Agricultura, Medi Ambient, Canvi Climàtic i Desenvolupament Rural, serà la unitat responsable del correcte ompliment dels expedients de pagament de les ajudes acollides a la present ordre, per a la qual cosa demanaran als beneficiaris la documentació i els justificants de pagament i duran a terme els controls sobre el terreny per a verificar la realització de l'acció.  
7. No s'admetran els pagaments en metàl·lic ni els rebuts dels dits pagaments podran ser considerats vàlids per a la justificació de despeses elegibles.  
8. No seran admesos com a justificants les despeses efectuades abans de la data de presentació de la sol·licitud d'ajuda, amb l'única excepció de les despeses amb caràcter de sanitat animal derivades del compliment d'allò que s'ha establit en la Resolució de 15 de desembre de 2015, del director general d'Agricultura, Ramaderia i Pesca, per la qual s'aprova el Pla Anual Zoosanitari per al 2016 de la Comunitat Valenciana i altres actuacions complementàries en virtut del que disposa l'article 65.6 del Reglament 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes.  
9. Únicament s'abonarà la totalitat de la subvenció concedida si la inversió del projecte ha sigut justificada íntegrament; en qualsevol altre cas, només s'abonarà la part de la subvenció proporcional als justificants de despesa aportats, sense perjuí del que estableix el punt anterior i sempre que la inversió realitzada permeta assolir els objectius per als quals es va concedir la subvenció.  
10. Els béns i elements constitutius de la inversió subvencionada no podran ser objecte de transmissió voluntària, ni l'activitat productiva podrà interrompre's voluntàriament durant el període de cinc anys, comptadors a partir de la data comptable de l'últim pagament.  
11. El Servei de Conservació dels Recursos Pesquers o les seccions de pesca marítima dels serveis territorials de la Conselleria d'Agricultura, Medi Ambient, Canvi Climàtic i Desenvolupament Rural podran, en qualsevol moment, efectuar les visites i comprovacions que considere necessàries per a verificar la realització i el funcionament normal de les actuacions subvencionades o requerir al beneficiari la presentació de qualsevol documentació encaminada a la dita verificació.  
  
12. Els beneficiaris de les ajudes hauran de justificar que estan al corrent de les seues obligacions fiscals i davant de la Seguretat Social, per a la qual cosa poden autoritzar l'òrgan gestor per a demanar aquesta informació per mitjans telemàtics.  
13. S'admetran pagaments parcials del 40 % de l'ajuda concedida amb la justificació prèvia del pagament de les despeses efectuades en l'exercici d'aquestes tasques.  
Onze. Procediment de pagament  
1. En el cas d'actuacions relacionades amb les lletres a) i d) de la base primera, el pagament de l'ajuda, es realitzarà contra certificat expedit pels serveis competents en sanitat animal de la Conselleria d'Agricultura Medi Ambient, Canvi Climàtic i Desenvolupament Rural, que indique que s'han dut a terme les actuacions programades.  
2. El Servei de Conservació dels Recursos Pesquers analitzarà i verificarà la documentació presentada i remetran l'expedient amb el certificat de la realització de l'acció i la proposta a la direcció general competent en pesca marítima i aqüicultura.  
3. Si la documentació fóra incompleta o tinguera errors esmenables es requerirà l'interessat perquè l'esmene en el termini de 10 dies, d'acord amb l'article 76 de la Llei 30/1992, de 26 de novembre, de règim jurídic de les administracions públiques i del procediment administratiu comú, i es considerarà que ha desistit en el dret al tràmit corresponent en cas de no esmenar-la.  
4. En el cas que el cost acceptat per al pagament siga inferior a l'aprovat o tinguera errors no esmenables, els serveis tècnics, abans d'elevar la seua proposta, donaran tràmit d'audiència al beneficiari per un termini de 10 dies.  
5. Es delega en la direcció general competent en pesca marítima l'autorització del pagament de l'ajuda.  
  
Dotze. Controls  
El servei competent en sanitat i benestar animal comprovarà la veracitat de les dades que consten en la memòria justificativa de les actuacions realitzades per l'ADSG mitjançant les comunicacions realitzades per les ADSG i les visites de control que es requerisquen, i emetrà el preceptiu informe respecte d'això, en el cas de les ajudes previstes en els apartats a) i d) de la base primera.  
  
Tretze. Incompliment  
L'incompliment pel beneficiari d'aquestes actuacions de qualsevol de les condicions establides en les presents bases donarà lloc a la pèrdua de l'ajuda i/o a la devolució, si és el cas, de les quantitats indegudament percebudes, i minorarà així l'import total amb la part corresponent a les actuacions no realitzades, sense perjuí d'altres responsabilitats a què hi haguera lloc.  
  
Catorze. Reintegrament de les quantitats  
1. Procedirà el reemborsament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, general de subvencions.  
2. El procediments de reintegrament de subvencions es regiran pel que disposa l'article 42 de la Llei 38/2003, de 17 de novembre, general de subvencions. El director territorial de la Conselleria d'Agricultura, Medi Ambient, Canvi Climàtic i Desenvolupament Rural, iniciarà el procediment de reintegrament de la subvenció i s'instruirà un expedient amb audiència prèvia de l'interessat, de devolució d'ajudes.  
3. Una vegada tramitat el procediment de reintegrament, el director territorial enviarà l'expedient amb la proposta que corresponga, a la direcció general competent en pesca marítima i aqüicultura.  
  
Quinze. Pèrdua o minoració de l'ajuda  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
Setze. Règim d'infraccions i sancions  
El règim sancionador en la matèria regulada en la present ordre serà l'establit en el títol IV de la Llei 38/2003, de 17 de novembre, general de subvencions.  
  
Dèsset. Verificació als cinc anys  
1. La Secció de Pesca Marítima de les direccions territorials de la Conselleria d'Agricultura, Medi Ambient, Canvi Climàtic i Desenvolupament Rural verificaran que l'acció no tinga, en els cinc anys següents a la data comptable de l'últim pagament de l'ajuda una modificació fonamental de les establides en l'article 71 del Reglament (UE) núm. 1303/2013:  
- El cessament o la relocalització d'una activitat productiva fora de la zona del programa.  
- Un canvi en la propietat d'un element d'infraestructura que proporcione a una empresa o un organisme públic un avantatge indegut.  
- Un canvi substancial que afecte la naturalesa, els objectius o les condicions d'execució de l'operació, de manera que es menyscaben els seus objectius originals.  
  
Díhuit. Informació i publicitat  
Els beneficiaris adoptaran les mesures necessàries per a donar l'adequada publicitat al caràcter públic del finançament de l'actuació objecte de subvenció, en els termes que preveu el Reglament d'Execució (UE) núm. 763/2014 de la Comissió, d'11 de juliol de 2014, pel qual s'estableixen disposicions d'aplicació del Reglament (UE) núm. 508/2014 pel que fa a les característiques tècniques de les mesures d'informació i publicitat.  
Per a això, en les inversions realitzades figurarà, en lloc visible, la participació de les administracions públiques.  
  
  
  
  
ANNEX V  
Documents a presentar per part dels beneficiaris d'ajudes, als efectes de justificar el pagament de cada una de les factures aportades en el moment de sol·licitar el cobrament de subvenció  
  
Forma de pagament Document justificatiu  
1. Xec El justificant de recepció firmat i segellat pel proveïdor, en què ha d'especificar-se:  
- La factura i la data d'aquesta, a la qual correspon el pagament  
- Núm. i data del xec  
- Sota la firma ha d'aparéixer el nom, DNI de la persona que firma i el càrrec en cas de persones jurídiques  
Acreditació que ha sigut carregat el xec en el compte del beneficiari  
2. Transferència Còpia del resguard bancari de transferència on conste com a motiu el pagament de la factura corresponent  
3. Lletra de canvi Fotocòpia compulsada de la lletra o document acreditatiu de pagament de l'efecte emés per l'entitat bancària  
4. Traspàs comptable Certificat de l'empresa receptora, degudament firmat i segellat, amb completa identificació (nom i DNI) de la persona que firma  
5. Pagaré El justificant de recepció firmat i segellat pel proveïdor, en què ha d'especificar-se:  
- La factura i la data d'aquesta, a la qual correspon el pagament  
- Núm. i data del venciment del pagaré  
- Sota la firma ha d'aparéixer el nom i DNI de la persona que firma  
  
La data de venciment del pagaré ha de ser anterior a la data de la sol·licitud de cobrament de la subvenció i a la data del justificant de recepció  
  
Acreditació que ha sigut carregat el xec en el compte del beneficiari  
  
  
Totes les factures, independentment dels documents justificatius de la seua forma de pagament, hauran d'acompanyar-se d'una carta de pagament on s'indique el proveïdor o expedidor que ha cobrat íntegrament la dita factura.


Còpia Permalink ELI